กระทรวงวัฒนธรรม จับมือ 13 องค์กรร่วมสร้างจรรยาบรรณวิชาชีพสื่อ ขณะที่สมาคมผู้ผลิตข่าวออนไลน์ระดมสมาชิกร่วมถอดบทเรียน
กระทรวงวัฒนธรรม จับมือ 13 องค์กรร่วมสร้างจรรยาบรรณวิชาชีพสื่อ ขณะที่สมาคมผู้ผลิตข่าวออนไลน์ระดมสมาชิกร่วมถอดบทเรียนนายอิทธิพล คุณปลื้ม รัฐมนตรีว่าการกระทรวงวัฒนธรรม (วธ.)  กล่าวในพิธีลงนามบันทึกความร่วมมือโครงการการผลิตสื่อโฆษณาที่ปลอดภัยและสร้างสรรค์ ว่า ได้ร่วมกับ 13 ภาคีเครือข่ายเสริมสร้างคุณธรรม จริยธรรมในธุรกิจโฆษณา ซึ่งถือว่าปัจจุบันมีบทบาทสำคัญต่อสังคม ทั้งด้านความคิดและพฤติกรรม  โดยภาคีเครือข่ายจะมีบทบาทร่วมกันให้ข้อมูลและแนะนำแนวทางปฏิบัติที่ถูกต้อง มีคุณธรรม จริยธรรมในการผลิตสื่อโฆษณาแก่บุคลากรที่อยู่ในอุตสาหกรรมโฆษณาให้มีความรู้ความเข้าใจที่ถูกต้องและสร้างสรรค์ มีระยะเวลาดำเนินงานตั้งแต่วันที่ 12 กุมภาพันธ์  2563  – 11 กุมภาพันธ์  2564 โดยมอบหมายให้กองทุนพัฒนาสื่อปลอดภัยและสร้างสรรค์วิจัยองค์ความรู้จรรยาบรรณวิชาชีพโฆษณา การพัฒนาร่างจรรยาบรรณวิชาชีพโฆษณา การจัดอบรมให้กับนักวิชาชีพโฆษณา และเผยแพร่ประชาสัมพันธ์หลักสูตร การผลิตสื่อโฆษณาที่ปลอดภัยและสร้างสรรค์  ด้านนายระวี ตะวันธรงค์ นายกสมาคมผู้ผลิตข่าวออนไลน์ กล่าวว่า จะนำข้อเสนอแนะของภาคส่วนต่างๆ  ไปหารือกับสมาชิกของสมาคมซึ่งปัจจุบันมีองค์กรสื่อที่มีการเปิดตัวทำเว็บไซต์ข่าวจำนวน 28 แห่ง  และถือว่าเป็นเว็บไซต์สื่อรายใหญ่ของไทยประชาชนให้สนใจเสพข้อมูลข่าวสารผ่านทางออนไลน์อย่างมาก เห็นได้จากสถิติการเข้าชมข่าวออนไลน์ของสมาชิกเฉลี่ยต่อวันมีกว่าร้อยละ 60 หากนำเนื้อหาที่ดีจัดทำรูปแบบที่น่าสนใจจะช่วยผลักดันให้คนหันมาสนใจเสพข่าวดีมากขึ้น อย่างไรก็ตาม กรณีที่กราดยิง ที่จังหวัดนครราชสีมา สมาคมไม่ได้นิ่งนอนใจ มีการแจ้งถึงความไม่เหมาะสมของบางสื่อที่ได้นำเนื้อหาที่มีความสุ่มเสี่ยงมานำเสนอโดยขอให้ยกเลิกการนำเสนอเนื้อหาที่ไม่ดีออกไป แต่ยอมรับว่ายังมีข้อผิดพลาดอยู่ จึงต้องจัดการประชุมหารือกับสมาชิกและเครือข่ายเพื่อถอดบทเรียนและวางหลักเกณฑ์การทำงานรวมถึงผลิตเนื้อหาข่าวที่ดีป้อนสังคม